Arakain

Arakain je česká heavy metalová skupina, ktorá bola založená v roku 1982 ako amatérsky rockový súbor, ktorého zakladateľmi bol spevák Aleš Brichta, gitarista Jiří Urban a bubeník Miroslav Nedvěd. Už od svojho vzniku pevne zastávala líniu razantnej heavy metalovej priamočiarej hudby s prevažne vlastnou tvorbou, ktorá od začiatku oslovila veľký počet fanúšikov. Stala sa vyhľadávanou koncertnou skupinou, ktorá hrávala časť programu aj prevzaté piesne zahraničných metalových legiend a súčasných špičiek. V roku 2002 Brichta pri 20. výročí skupiny sa ju rozhodol opustiť. V súčasnej zostave Arakainu ostal z pôvodných členov len Jiří Urban.

Vznik Arakainu 
Na jar roku 1982 sa v Prahe, v pivničnej skúšobni, dali dokopy traja nadšenci a začínajúci amatéri, ktorí zdieľali rovnaký hudobný názor, jasne ovplyvňovaný práve sa rozvíjajúcou novou vlnou britského heavy metalu. Spevák Aleš Brichta, gitarista Jiří Urban a bubeník Miroslav Nedvěd vytvorili základ kapely so zvláštnym a nezrozumiteľným názvom Arakain.
V tom istom roku skupina doplnená v zostave o gitaristu Rudolfa Rožďalovského, alternujúceho gitaristu Ivana Cifrinca a basgitaristu Oldřicha Maršíka sa predstavuje pri ojedinelých klubových vystúpeniach a na konci roka dostáva tzv. status "ľudových hudobníkov", ktorý umožňoval samostatne vystupovať. 
Ďalší koncert prebehol v apríli 1983 v pražskom kultúrnom dome Barikádniku, ktorý je dodnes považovaný za ich domovskú scénu. Kapela tu v prvých rokoch pravidelne vystupovala a stále udržuje dlhoročnú tradíciu Rockových vianoc.
Nasledujúce štyri roky (1983 – 1986) Arakain vypredával sály hlavne na rockových zábavách, ale i na koncertoch. Ako sa kapela vyvíjala, menilo sa aj zloženie okolo troch zakladateľov. Postupne sa vystriedali gitaristi Miloň Šterner, Marek Podskalský a basgitarista Václav Ježek. So skupinou vystupuje i mladá speváčka Lucie Bílá. V januári 1986 nahradzuje Nedvěda za bubnami profesionál Karel Jenčík a k basgitare nastupuje Zdeněk Kub, aby ich za pár mesiacov doplnil gitarista Miroslav Mach.
Najvýraznejším hosťom bola v rokoch 1985 – 1987 Lucie Bílá, ktorá získavala veľkú popularitu a pozornosť médií. 
V priebehu roka je už jasné, že personálne je kapela ustálená a kvarteto Brichta, Urban, Mach a Kub je pravým obsahom pojmu Arakain. Na jar roku 1988 nastupuje k bicím Robert Vondrovic a vo februári 1989 sa stáva profesionálnym súborom. V tom istom roku prichádza talentovaný bubeník Štěpán Smetáček, ale po roku pôsobenia odporúča ku konkurzu spolužiaka z konzervatória Marka Žežulku. 
Takisto len rok v skupine pôsobil plzeňský gitarista Daniel Krob, ktorý na začiatku roku 1989 nahradil Macha, ktorý odišiel do skupiny Alarm, aby sa na konci toho roka vrátil späť.

Česko-slovenský rozhlas 
Komunistický režim nebol nikdy kapele naklonenej a tak musela koncertovať a hrať úplne mimo záujmu médií. Občas sa vyskytli aj zákazy hrania. V roku 1986 prichádza prvá štúdiová skúsenosť v podobe troch nahrávok pre Československý rozhlas. Vďaka úspechu skladieb v rozhlasových rebríčkoch sa kapela dopracovala ku svojmu prvému singlu „Gladiátor“/„Excalibur“ u vydavateľstva Panton (1988). Kapela taktiež prvýkrát vypredáva Lucernu pri oslave svojich piatich narodenín.
Arakain vystupuje na medzinárodnom rockovom festivalu v poľskom Jaroczine, na Metalmanii v Katoviciach. V septembri 1989 navštívili medzinárodný festival v Moskve. Nasleduje druhý singel „Amadeus“/„Proč“ a tretí singel „Ku-Klux-Klan“/„Orion“.

Členovia

Súčasní členovia 
 Jan Toužimský – spev
 Miroslav Mach – gitara
 Jiří Urban – gitara
 Zdeněk Kub – basgitara
 Lukáš Doksanský – bicie

Bývalí členovia 
Aleš Brichta
Lucie Bílá
Mirek Nedvěd
Rudolf Rožďalovský
Oldřich Maršík
Václav Ježek
Miloň Šterner
Marek Podskalský
Daniel Krob
Marek Žežulka
Petr Kolář
Ivan Cifrinec
Roman Lomtadze

Diskografia 
 Thrash the trash (1990)
 Schizofrenie (1991)
 History Live (1992)
 Black Jack (1992)
 Salto mortale (1993)
 Thrash (1994)
 Legendy (1995)
 S.O.S. (1996)
 15 Vol. 1 (1997)
 15 Vol. 2 (1997)
 Apage Satanas (1998)
 Thrash the trash & Schizofrenie (1998)
 15 Vol. 1&2 (1998)
 Farao (1999)
 Gambrinus Live (2000)
 Forrest Gump (2001)
 Archeology (2002)
 Metalmorfoza (2003)
 Warning! (2005)
 Labyrint (2006)
 Restart (2009)
 Homo Sapiens..? (2011)
 Adrenalinum (2014)

Externé odkazy 
 Oficiálne stránky 

České heavymetalové hudobné skupiny
České rockové hudobné skupiny
Powermetalové hudobné skupiny
Thrashmetalové hudobné skupiny
Beatová síň slávy